19. schôdza NR SR - 3.deň - A. dopoludnia
Dátum: 2024-09-13
Poslanec: Kolíková, Mária (SaS)
Druh vystúpenia: Vystúpenie v rozprave

Ako v niečom to je groteska. A súčasne podpredseda parlamentu, ktorý je trestne stíhaný a hlasoval v tomto parlamente za to, aby si zlepšil svoje postavenie v rámci trestného konania. A pri druhom podpredsedovi parlamentu to vidíme, skončilo trestné stíhanie. A v tom je to groteska. Že v tomto celom sa tu vymýšľajú kauzy, odvolávania, či už podpredsedu Šimečku, alebo mňa ako predsedkyne kontrolného výboru SIS, aby sa prekrylo, čo sa deje v krajine. Že jednoducho šéfom Slovenskej informačnej služby sa stal človek, ktorý je synom podpredsedu parlamentu, že toto je jeho hlavná kvalifikácia. Že sa tam dostal spôsobom, ktorý nepredpokladá ani zákon, ani ústava. A ja som na toto upozorňovala. A, samozrejme, keď vo výbore nebola väčšina, aby som mohla použiť postup, ktorý predpokladá rokovací poriadok, aby výbor sa obrátil na generálneho prokurátora, no tak som sa neobrátila v mene výboru, ale som sa obrátila ako každý poslanec sa môže obrátiť s čímkoľvek na akýkoľvek orgán, ktorý si myslí, že sa môže tou vecou zaoberať, lebo som mala za to, že je namieste, aby sa tým Generálna prokuratúra zaoberala. Takže sa vraciam aj k dôvodom odvolania, lebo je dôležité si ich pozrieť. Môžte si pozrieť tlač 299. Veľmi stručná tlač k mojim dôvodom odvolania, kde nájdete tie vymyslené dôvody. Štyri dôvody tam sú. Prvý dôvod je, že som mala porušiť rokovací poriadok. No, samozrejme, nie je tam žiadny odkaz kde a v čom, lebo žiadny rokovací poriadok som neporušila. Nie je tam ani napísané, že by som konala v mene výboru, lebo som nekonala v mene výboru. Takže ani ten, čo to písal, nebol schopný to tam napísať. Áno, obrátila som sa na Generálnu prokuratúru, ktorá vie, že som predsedníčka kontrolného výboru, tak to aj v texte je zrejmé, že ňou som. A neurobila som to ani v rozpore s rokovacím poriadkom, ani v mene výboru. Dokonca ani ten hlavičkový papier nie je hlavičkový papier výboru, keby ste už s tým sa chceli nejakým spôsobom zaoberať. Druhý bod. Druhý bod súvisel s tým, že som mala kritizovať Slovenskú informačnú službu. Tak máte tam k tomu, samozrejme, že podľa vás nepravdivé informácie, ale to je, samozrejme, vec úsudku, že ja si myslím, že bola nedôveryhodná tým, ako bol zvolený šéf Slovenskej informačnej služby. No tak som to komunikovala, že to je môj názor. A bolo, áno, jedno, čo povedal šéf Slovenskej informačnej služby na zasadnutí výboru, lebo to bol môj názor ako predsedníčky kontrolného výboru, že ma nepresvedčil. No nepresvedčil ma. Tak keď ma nepresvedčil ako predsedníčku kontrolného výboru, tak hádam poviem to, čo si myslím, lebo to je ten priestor, ktorý zjavne ja ako predstaviteľ opozície mám. Jednoducho nemôžete čakať, že opozícia, keď je presvedčená, že je niekde problém, že bude chváliť štát, ale, naopak, má na to poukázať. To je naša povinnosť. To je naša povinnosť, aby sme to robili. Tak zato ma idete odvolať? To je ďalší dôvod, že v čase, kedy som zvolala kontrolný výbor, bol následne zvolaný ústavnoprávny výbor, zhodou okolností k odvolaniu členov Súdnej rady, ku čomu som mala ja čo povedať ako bývalá ministerka spravodlivosti, a nedal sa zopakovať ten úkon. Nedal sa zopakovať. Ja ako poslankyňa mám právo tam byť. To vypočutie nikde inde nebolo. To nebol nejaký bežný iný výbor, ktorý proste môžte sa k tomu ešte raz niekde prihlásiť a vyjadriť. Nie, bol jeden, jedno vypočutie tých členov Súdnej rady, ktorí mali byť odvolaní. A nebola som to len ja jediná ako členka kontrolného výboru SIS, ktorá práve z tohto výboru sa chcela toho zúčastniť. Takže áno, uspôsobila som. A podľa mňa to bola moja povinnosť uspôsobiť predsa výbor a jeho zasadnutie tak, aby sa mohol konať aj iný výbor so všetkými poslancami, ktorí sa chcú k tomu vyjadriť. Lebo to je naše právo byť na rokovaní aj iného výboru, ktorého sme nie členom. Veď inak by sme to negovali. Práve naopak, predseda výboru má povinnosť k tomu vytvoriť ten priestor. No tak prepáčte, keď som bola ako predsedníčka, tak som tomu ten priestor vytvorila. A v tomto je úplne irelevantné, že som tam išla aj ja osobne a že som zhodou okolností bývalá ministerka spravodlivosti a mala som k tomu čo povedať. Ale zjavne pri tomto bode zabúdate, že ako koaliční poslanci ste niekoľkokrát zablokovali zasadnutie výboru k dôležitým otázkam. Proste ste neprišli. Alebo som navrhla bod programu a vy ste zaňho nezahlasovali. Čiže takýmto spôsobom ste blokovali jednoducho kontrolu v rámci toho výboru. Ale to je podľa vás v poriadku. Ale to, že sa výbor konal v iný deň a bol riadne ohlásený a riadne zrušený ten termín pred tým, to je dôvod na odvolanie predsedu. Ako to je tak smiešne, že aj mi príde škoda času tomu viac venovať. No a potom je tam ešte jeden bod, že ja si dovoľujem mať iný názor na to, čo som vlastne poslala generálnemu prokurátorovi. Lebo o tom je ten štvrtý bod, že ja nepravdivo o tom rozprávam. Takže vlastne to, keď vám vysvetľujem, že som to neurobila v mene výboru a vysvetľujem tie dôkazy, že to tak nie je, tak to je dôvodom tiež na moje odvolanie. Tak to už asi ste chceli, aby tam boli aspoň štyri tie body. To ste mohli tam kľudne napísať päť aj šesť a sa vracať a ešte sa vraciame k bodu jedna, k bodu dva. Takže vlastne sú to body tri, ktoré sú smiešne. Ktoré sú smiešne. Za toto predsa nemôžete odvolávať predsedu kontrolného výboru, no. Takže keď ste ma odvolali, tak len preto, že nechcete tam mať Kolíkovú, lebo si dôsledne robila svoju prácu. Takisto ako chcete odvolať Michala Šimečku, aby ste prekryli to, čo sa deje v krajine. Aby ste prekryli. Ja si dovolím aj v rámci tohto priestoru, ktorý mám, vysvetliť, čo sa udeje. Čo sa udeje, keď nebudem znovuzvolená, aj vysvetliť, prečo navrhujeme znovu moje meno. Jednak ho navrhujeme ako poslanecký klub SaS a ja ďakujem za dôveru, ktorú mám od poslaneckého klubu SaS. Ďakujem aj za dôveru, ktorú mám aj od ostatných poslaneckých klubov z opozície, aj za SLOVENSKO, aj za KDH, aj za Progresívne Slovensko. Čiže máme jednoznačnú zhodu v tom, že v tomto musíme byť ako opozícia jednotní. Máme zhodu v tom, že keď ten predseda výboru nepochybil a je odvolaný bezdôvodne, tak treba trvať na tom, aby bol znovuzvolený. Že v tomto nesmieme koalícii uhnúť, lebo inak vytvoríme precedens, že vám umožníme, aby ste odvolávali ľudí z vymyslených dôvodov z opozície len preto, že dôsledne robia svoju prácu, a pošpinili ich, samozrejme. Každý proces odvolávania znamená pošpinenie. Pretože najprv zaznievajú informácie, ktoré sú nepravdivé, vymyslené a potom sa ich snažíte zachytiť v tom priestore, kde všade prídu, aby ste vysvetlili, že je to blud. A vy chcete po nás, aby sme vám teraz dali nového človeka z opozície, ktorý sa vám znovu, ak nebude páčiť, tak ste znovu tento istý bludný kruh urobili a pošpinili ho. A to podľa mňa nesmieme urobiť. Nesmieme vám to dovoliť. Nesmieme vám dovoliť ďalšieho nášho človeka takto kádrovať a ho pošpiniť. A to si myslím, že sa týka Michala Šipoša, a myslím si, že sa to týka aj Michala Šimečku. A áno, preto my zastávame ten názor, že ak to urobíte osobitne teraz, ak odvoláte podpredsedu Michala Šimečku, že by sme mali odísť z našich postov, pretože to prestáva dávať zmysel. To znamená, že vy chcete kádrovať našich ľudí len preto, lebo dôsledne robia svoju prácu. Lebo tie dôvody sú vymyslené. Aby to k ľuďom došlo, že sú vymyslené, že to nemá absolútne žiadnu logiku, pre ktoré dôvody ich odvolávate, tak si myslím, že musí odísť jednoznačný odkaz k ľuďom. A práve preto aj trváme na tom, že ak má mať kontrolný výbor SIS predstaviteľa z opozície, to meno bude iba Mária Kolíková. A na tomto zotrvávame. A ja ďakujem opozícii za to, že sme v tomto jednotní a jednoznační a že v tomto neuhneme. Že toto je jediná cesta, aby ste si uvedomili, že toto nie je spôsob, ktorý je prijateľný v demokracii. Môžete si myslieť čokoľvek, ako robíme svoju prácu, ale robíme ju tak, ako my cítime, že ten mandát máme. Ale nemôžete si proste hrubo vymýšľať dôvody, pre ktoré nás odvolávate z funkcií kontrolných. Kontrolných. Ten spôsob, ja rozmýšľam, že kedy sa tu nastavil vlastne vôbec v tom parlamente, že sme sa dostali naozaj do fázy, že úradné dokumenty, vážne dokumenty, ako je návrh na odvolanie, znesú takéto hrubé lži a nepravdy a logické nezmysly. Že naozaj pri mojom odvolávaní je to pol strany, pri odvolávaní podpredsedu Michala Šimečku už je to viac strán, ale je tam toľko bludov a nezmyslov, toľko bludov, že bežný človek podľa mňa neverí tomu, že toto je možné. Že toto je možné, aby predstavitelia zákonodarného zboru si sadli a písali na papier takéto bludné nezmysly. Že toto pre nich musí byť naozaj mätúce. Mätúce, čo sa vlastne v tom parlamente deje. Že jedna časť zákonodarného zboru hovorí, že sú to bludy a druhá je proste pripravená tam takéto veci robiť. Toto je veľmi zlý odkaz spoločnosti, ktorý robíte. Veľmi zlý odkaz. Vytvárate tu chaos a zmätok! Vy paralyzujete spoločnosť týmto spôsobom vašej práce. To nie je spôsob, ktorý si zaslúži tento zákonodarný zbor. Tú kultúru, ktorú ste nastolili a ktorú robíte, osobitne teraz pri odvoláva... (Prerušenie vystúpenia časomerom. Potlesk.)